"ইগো" বড়ই বিষম বস্তু। এই ইগো'র লড়াইয়ে শেষ পর্যন্ত পঠনপাঠন পুরোপুরি লাটে উঠেছে স্কুলের। নিদারুন অসহায় অবস্থার মধ্যে পড়েছে ছাত্রীরা। সবকিছু জেনেও প্রশাসনও এ ব্যাপারে সেভাবে হস্তক্ষেপ না করায় তফশিলি জাতি-উপজাতি সম্প্রদায়ের মেয়েদের ভবিষ্যৎ অন্ধকারে। 
দায়িত্ব হস্তান্তর নিয়ে দুই শিক্ষিকার কাজিয়ায় এমনই অবস্থার শিকার বালুরঘাটের রমেশচন্দ্র উচ্চ বালিকা বিদ্যালয়ের পড়ুয়ারা। স্কুলের ছাত্রীদের হস্টেলও বন্ধ হয়ে রয়েছে। পঠনপাঠন ও সরকারি হোস্টেল বন্ধ হয়ে যাওয়ায় অধিকাংশ অভিভাবকই তাঁদের মেয়েদের এই স্কুল থেকে ছাড়িয়ে অন্যত্র ভর্তি করিয়েছেন। দুই শিক্ষিকার কাজিয়ার এই বিষয়টি আদালতেও গড়ায়। সমস্যা সমাধানে আদালত নির্দেশ দিলেও প্রশাসন তা আজ পর্যন্ত কার্যকর করতে পারেনি।

বালুরঘাটের সেই স্কুল। নিজস্ব চিত্র
বছরখানেক আগে পর্যন্ত আরসিডি উচ্চবালিকা বিদ্যালয়ের ভারপ্রাপ্ত প্রধানশিক্ষিকার দায়িত্ব সামলেছেন শিক্ষিকা সুইটি টুডু। স্কুল শিক্ষা দফতরের নির্দেশে বছর খানেক আগে প্রধান শিক্ষিকার পদে যোগ দেন স্বপ্না চক্রবর্তী। এর পর থেকেই শুরু ইগোর লড়াই। 

স্বপ্না চক্রবর্তী এবং সুইটি টুডু। নিজস্ব চিত্র
প্রধান শিক্ষিকা স্কুলে যোগ দিলেও সুইটি টুডু তাঁকে দায়িত্ব হস্তান্তর করতে রাজি নন। শিক্ষিকাদের কাজিয়ায় অসহায় অবস্থার শিকার হয়েছে পড়ুয়ারা। স্কুলে পঠনপাঠন প্রায় বন্ধ। অভিযোগ, বিদ্যুতের বিল জমা না হওয়ায় বিদ্যুৎ দফতর হস্টেলের বিদ্যুৎ সংযোগ কেটে দিয়েছে। অন্যদিকে বকেয়া পরিশোধ না করায় বন্ধ হয়ে গিয়েছে মিডডে-মিলও। ক্লাসে পড়াশোনা না হওয়ায় ৫৩০ জন ছাত্রীর এই স্কুলে এখন গড়ে ৫০ জন ছাত্রীও প্রতিদিন স্কুলে আসেন না। 
দেখুন ভিডিও
 

সুইটিদেবীর অবশ্য দাবি, সব ঠিকই আছে। শুধু মিড ডে মিল দেওয়া যাচ্ছে না বলে হস্টেল বন্ধ রয়েছে। প্রধান শিক্ষিকা স্বপ্না চক্রবর্তী অবশ্য স্বীকার করেছেন, হস্টেল বন্ধ বলেই স্কুলে ছাত্রীদের উপস্থিতির হার তলানিতে গিয়ে ঠেকেছে।

এই বিষয়ে অন্যান্য খবর

গাড়ির ভিতরে শিক্ষিকা ও ছেলের কাণ্ড দেখে চক্ষু চড়ক গাছ বাবার! সত্যি হল সন্দেহ


জেলা বিদ্যালয় পরিদর্শক থেকে শুরু করে জেলাশাসক— সকলের কাছেই বিদ্যালয়ের বর্তমান পরিস্থিতি নিয়ে অভিভাবক ও অন্যান্য শিক্ষিকারা লিখিত ভাবে জানালেও সমস্যা চলছেই। জেলা স্কুল পরিদর্শক নারায়ণচন্দ্র সাঁতরার দাবি, বার বার সতর্ক করা হলেও দুই শিক্ষিকা কথা শোনেননি। পুরো বিষয়টিই ঊর্ধ্বতন কর্তৃপক্ষকে জানা নো হয়েছে।